กรมส่งเสริมการเกษตร ชวนเกษตรกรร่วมโครงการเพิ่มประสิทธิภาพการควบคุมโรคใบด่างมันสำปะหลังแบบครอบคลุมพื้นที่
นายเข้มแข็ง ยุติธรรมดำรง อธิบดีกรมส่งเสริมการเกษตร เปิดเผยถึงโครงการเพิ่มประสิทธิภาพการควบคุมโรคใบด่างมันสำปะหลังแบบครอบคลุมพื้นที่ ว่ากรมส่งเสริมการเกษตรเร่งดำเนินการทำความเข้าใจกับเกษตรกร โดยขณะนี้สำนักงานเกษตรอำเภอ/จังหวัด ที่มีพื้นที่ปลูกมันสำปะหลังทุกจังหวัด ลงพื้นที่ทำความเข้าใจและเชิญชวนเกษตรกรผู้ปลูกมันสำปะหลัง 2 ประเภทคือ เกษตรกรผู้ขอรับความช่วยเหลือ และ เกษตรกรผู้ผลิตแปลงพันธุ์สะอาด เข้าร่วมโครงการ เพื่อให้เกิดการจับคู่แปลงพันธุ์สะอาดกับเกษตรกรผู้รับท่อนพันธุ์ในพื้นที่ใกล้เคียง ซึ่งจะเกิดความเหมาะสมกับสภาพพื้นที่ปลูกที่มีความใกล้เคียงกัน ร่นระยะเวลาการขนส่ง รวมทั้งจะได้เกษตรกรผู้ผลิตแปลงพันธุ์สะอาดเป็นผู้นำ ให้ความรู้แก่เกษตรกรผู้ขอรับความช่วยเหลือได้เป็นอย่างดี สร้างความสามัคคี ช่วยเหลือเกื้อกูลกันได้ในชุมชนเกษตรกรผู้ขอรับความช่วยเหลือ จะต้องเป็นผู้มีคุณสมบัติคือ เป็นเกษตรกรผู้ปลูกมันสำปะหลังที่ขึ้นทะเบียน/ปรับปรุงทะเบียนเกษตรกรกับกรมส่งเสริมการเกษตรที่ปลูกมันสำปะหลัง ตั้งแต่วันที่ 1 ตุลาคม 2563 เป็นเกษตรกรที่พบการระบาดของโรคใบด่างมันสำปะหลังในแปลงและผ่านการพิจารณารับรองจากคณะทำงานขับเคลื่อนการแก้ไขปัญหาโรคใบด่างมันสำปะหลังที่ได้รับการแต่งตั้งจากคณะอนุกรรมการบริหารจัดการโรคใบด่างมันสำปะหลัง ระดับจังหวัด เกษตรกรที่เข้าร่วมโครงการฯ ต้องไม่ซ้ำซ้อนกับโครงการอื่นที่มีวัตถุประสงค์เดียวกันในฤดูปลูกเดียวกัน เกษตรกรมีบัญชีกับธนาคารเพื่อการเกษตรและสหกรณ์การเกษตร (ธ.ก.ส.) ทั้งนี้เกษตรกร 1 ราย สามารถขอรับค่าชดเชยการทำลายและการสนับสนุนท่อนพันธุ์ได้แปลงละ 1 ครั้งเท่านั้นสำหรับเกษตรกรผู้ผลิตแปลงพันธุ์สะอาด จะต้องเป็นเกษตรกรผู้ปลูกมันสำปะหลังที่ขึ้นทะเบียน/ปรับปรุงทะเบียนเกษตรกรกับกรมส่งเสริมการเกษตรที่ปลูกพันธุ์ทนทานโรคใบด่าง ในพื้นที่ที่ไม่พบการระบาดของโรคใบด่างมันสำปะหลัง และห่างจากพื้นที่ที่พบการระบาดไม่น้อยกว่า 5 กิโลเมตร โดยพันธุ์มันสำปะหลังทนทาน ได้แก่ พันธุ์ระยอง 72 เกษตรศาสตร์ 50 ห้วยบง 60 และระยอง 90 นอกจากนี้สามารถใช้พันธุ์อื่นๆ ที่ได้รับการรับรองจากหน่วยงานราชการในการเข้าร่วมโครงการได้ ยกเว้น พันธุ์อ่อนแอต่อโรคใบด่างมันสำปะหลัง ได้แก่ ระยอง 11 และ CMR 43-08-89